OBRAZLOŽITVENI MEMORANDUM

1. UVOD

Ta predlog Komisije se nanaša na oblikovanje stališča Unije na 66. zasedanju Odbora za varstvo morskega okolja IMO v zvezi s spremembami Priloge VI h Konvenciji MARPOL. Spremembe odstavka 5.1 pravila 13 v Prilogi VI h Konvenciji MARPOL uvajajo 5-letni odlog uvedbe Tier III emisijskih standardov NOx. Spremembe so določene v Prilogi 12 k poročilu MEPC (MEPC 65/22). Odstavek 4.64 tega poročila določa, da bodo te spremembe sprejete na MEPC 66.

2. SPREJETJE SPREMEMB IMO

2.1. Sprejetje sprememb Priloge VI h Konvenciji MARPOL v zvezi z odlogom Tier III emisijskih standardov NOx.

Ti predlogi sprememb so bili odobreni na 65. zasedanju Odbora za varstvo morskega okolja, ki je potekalo med 13. in 17. majem 2013, in jih je treba predložiti v sprejetje na 66. zasedanju navedenega odbora, ki bo med 31. majem in 4. aprilom 2014.

2.2. Sprejetje in začetek veljavnosti

Ko bo spremembe odobril in sprejel Odbor za varstvo morskega okolja, bodo predložene zadevnim pogodbenicam, da bodo te izrazile privolitev, da jih navedene spremembe zavezujejo.

3. RELEVANTNA ZAKONODAJA EU IN PRISTOJNOST EU

Politika EU

Varstvo okolja, ki je predmet sprememb Konvencije MARPOL, je v skladu s Pogodbo EU v deljeni pristojnosti in ga v zelo veliki meri ureja zakonodaja Unije. EU je obširno izvrševala svojo pristojnost na področju politike kakovosti zraka in vode, tako prek zakonodaje kot prek dogovorjenih ciljev politike. Okoljska politika vsebuje jasno zavezo Unije za izboljšanje kakovosti zraka in vode, tudi na mednarodni ravni.

Cilj in zasnova okvira politike EU o kakovosti zraka, kot sta opisana v npr. tematski strategiji o onesnaževanju zraka[1], sta v doseganju bistvenega napredka v smeri dolgoročnih ciljev EU glede ohranjanja, varovanja in izboljšanja okolja ter varovanja zdravja ljudi (člen 191(1) PDEU), tj. „doseganje ravni kakovosti zraka, ki ne povzroča nesprejemljivih vplivov in tveganj za zdravje ljudi in okolje“. Ta cilj, ki je bil pred desetletjem prvič določen v Šestem okoljskem akcijskem programu[2], je bil potrjen v Sedmem okoljskem akcijskem programu, ki ga je pred kratkim sprejela EU in ki usmerja razvoj politik EU do leta 2020[3], nazadnje pa je bil poudarjen v programu Čist zrak za Evropo, ki ga je sprejela Komisija[4].

Odlog strožjih standardov NOx, ki se uporabljajo na območjih nadzora nad emisijami NOx (NECA), bi na te cilje politike negativno vplivala.

Zakonodaja EU

Veljavna zakonodaja zajema široko paleto onesnaževal, vključno z NOx, in virov onesnaževanja, vključno z vsemi načini prevoza.

Direktiva o nacionalnih zgornjih mejah emisij (2001/81/ES)[5] in Direktiva o kakovosti zunanjega zraka (2008/50/ES)[6] določata mejne vrednosti NOx v zraku. Direktiva o nacionalnih zgornjih mejah emisij zahteva, da se emisije iz pomorskega prometa količinsko opredelijo in da se o njih poroča. Emisije iz nacionalnega pomorskega prometa in mednarodnega pomorskega prometa na celinskih plovnih poteh se upoštevajo pri nacionalnih zgornjih mejah emisij iz Direktive o nacionalnih zgornjih mejah emisij. Vendar pa se druge emisije, ki nastanejo pri mednarodnem pomorskem prometu, ne upoštevajo pri zgornjih mejah, čeprav znatno vplivajo na kakovost zraka v EU. To izvzetje upošteva vlogo Mednarodne pomorske organizacije pri urejanju teh emisij. Zaradi tega razloga je potreba po zunanjem ukrepanju v zvezi z navedenimi emisijami izrecno priznana v členu 11 Direktive o nacionalnih zgornjih mejah emisij, ki določa: „za spodbujanje uresničevanja cilja iz člena 1 si Komisija in države članice, kakor je primerno in brez poseganja v člen 300 pogodbe, prizadevajo za dvostransko in večstransko sodelovanje s tretjimi državami in ustreznimi mednarodnimi organizacijami, kakor so Ekonomska komisija OZN za Evropo (UNECE), Mednarodna pomorska organizacija (IMO) in Mednarodna organizacija civilnega letalstva (ICAO), vključno z izmenjavo informacij o tehničnih in znanstvenih raziskavah ter razvoju, da se izboljša osnova za pomoč pri zmanjševanju emisij“.

Poleg tega paket ukrepov za kakovost čistega zraka[7], ki ga je Komisija sprejela 18. decembra 2013, potrjuje vpliv emisij iz ladijskega prometa na kakovost zraka na kopnem in stroškovno učinkovitost nadaljnjih ukrepov v tem sektorju. Emisije NOx iz ladijskega prometa neposredno prispevajo k evtrofikaciji celinskih in morskih voda ter kopenskih habitatov in k oblikovanju (sekundarnih) trdnih delcev, ki vplivajo na zdravje. Če tega vira ne bi obravnavali, bi to ogrozilo možnost obrežnih držav Baltskega in Severnega morja, da bi uresničile cilje, določene v Okvirni direktivi o vodah (2000/60/ES)[8], Direktivi o morski strategiji (2008/56/ES)[9], Direktivi o habitatih (92/43/EGS)[10] in Direktivi o pticah (79/409/EGS)[11], in sicer omejiti negativne učinke na vodne ter kopenske ekosisteme, vključno z evtrofikacijo. Prav tako bi ogrozilo njihovo možnost, da izpolnijo mejne vrednosti za PM10 in PM2,5 iz Direktive 2008/50/ES o kakovosti zunanjega zraka, določene za varovanje zdravja ljudi.

Tier III emisijski standardi NOx, na katere se nanaša ta ukrep, še niso bili izrecno obravnavani s posebno zakonodajo Unije, vendar njihova trenutna ureditev v okviru IMO v skladu s spremembami Priloge VI h Konvenciji MARPOL iz leta 2008, velja za potrebno in skladno s splošnimi dogovorjenimi cilji politike EU. Podaljšanje roka za začetek uporabe bo še zlasti spodkopalo možnost za države članice, da uporabijo NECA za obravnavanje onesnaženosti zraka in njenih vplivov.

Sklep Sveta

Člen 218(9) PDEU je ustrezna pravna podlaga za določitev stališča EU, ki bo izraženo na sestanku, saj se nanaša na akte s pravnim učinkom. Odločitev MEPC 66 glede datuma začetka veljavnosti Tier III emisijskih standardov NOx ima zavezujoč pravni učinek, saj bo določila datum, od katerega se bodo Tier III emisijski standardi NOx uporabljali na območjih, ki so določena kot NECA, za ladje vseh strank iz Priloge VI h Konvenciji MARPOL Mednarodne pomorske organizacije (IMO).

Povzetek

Glede na zadevno politiko EU in zgoraj navedeni pravni red, Komisija meni, da je vprašanje, zajeto v zgoraj navedenih spremembah, ki naj bi se sprejele na zasedanju MEPC 66, pomembno za EU in zahteva skupno stališče EU, ki bi ga vse države članice, ki so zastopane v MEPC, izrazile v interesu Unije.

4. SKLEPNA UGOTOVITEV

Komisija zato predlaga sprejetje sklepa Sveta o stališču, ki se zastopa v imenu Evropske unije v zvezi s spremembami iz odstavka 2.1, ki jih je treba sprejeti na 66. zasedanju Odbora za varstvo morskega okolja.

2014/0042 (NLE)

Predlog

SKLEP SVETA

o stališču, ki se zastopa v imenu Evropske unije v Mednarodni pomorski organizaciji med 66. zasedanjem Odbora za varstvo morskega okolja o sprejetju sprememb Priloge VI h Konvenciji MARPOL v zvezi z odlogom uporabe Tier III emisijskih standardov NOx

SVET EVROPSKE UNIJE JE -

ob upoštevanju Pogodbe o delovanju Evropske unije, zlasti člena 192(1) in člena 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Prvotna sprememba Priloge VI h Konvenciji MARPOL iz leta 2008 je datum uporabe Tier III emisijskih standardov NOx, ki se uporabljajo za ladje, zgrajene po tem datumu, ki plujejo na območjih nadzora nad emisijami dušikovega oksida (NECA), določila na leto 2016.

(2) Odbor za varstvo morskega okolja IMO je na svojem 65. zasedanju maja 2013 odobril [osnutek] sprememb odstavka 5.1. pravila 13 Priloge VI h Konvenciji MARPOL. Navedene spremembe bodo predvidoma sprejete na 66. zasedanju MEPC, ki bo potekalo od 31. marca do 4. aprila 2014.

(3) Spremembe odstavka 5.1. pravila 13 Priloge VI h Konvenciji MARPOL v zvezi z odlogom Tier III emisijskih standardov NOx bodo uvedle 5-letni odlog njihovega začetka veljavnosti in bodo za stranke iz Priloge VI h Konvenciji MARPOL postale zavezujoče šest mesecev po dnevu njihovega sprejetja v skladu s členom 16(2) Konvencije MARPOL.

(4) Varstvo okolja, ki je predmet predlaganih ukrepov, v zelo veliki meri ureja zakonodaja Unije. EU je obširno izvrševala svojo pristojnost na področju politike kakovosti zraka in vode, tako prek zakonodaje kot prek dogovorjenih ciljev politike. Sedanja zakonodaja zajema široko paleto onesnaževal, vključno s dušikovim oksidom (NOx), in virov onesnaževanja, vključno z vsemi načini prevoza. Direktiva 2000/60/ES o določitvi okvira za ukrepe Skupnosti na področju vodne politike[12], Direktiva 2008/56/ES o določitvi okvira za ukrepe Skupnosti na področju politike morskega okolja[13], Direktiva 92/43/EGS o ohranjanju naravnih habitatov ter prosto živečih živalskih in rastlinskih vrst[14] in Direktiva 79/409/EGS o ohranjanju prosto živečih ptic[15]določajo cilje za omejitev negativnih učinkov na vodne ter kopenske ekosisteme, vključno z evtrofikacijo, katere glavni vzrok je NOx. Direktiva 2008/50/ES o kakovosti zunanjega zraka in čistejšem zraku za Evropo[16] določa mejne in ciljne vrednosti za trdne delce in ozon, za katere je NOx predhodna snov.

(5) Direktiva 2001/81/ES o nacionalnih zgornjih mejah emisij[17] zahteva, da se emisije iz pomorskega prometa količinsko opredelijo in da se o njih poroča, hkrati pa priznava, da je ureditev emisij iz mednarodnega pomorskega prometa (razen v notranjih vodah), v pristojnosti IMO.

(6) Člen 11 v povezavi s členom 1 Direktive 2001/81/ES zahteva, da si Komisija in države članice prizadevajo za sodelovanje na mednarodni ravni z namenom zmanjšanja emisij za nekatera onesnaževala zraka, vključno z NOx.

(7) Glede na splošne dogovorjene cilje politike EU in pravni red je odlog Tier III emisijskih standardov NOx, ki naj bi se sprejel na zasedanju MEPC 66, pomemben za EU in zahteva skupno stališče EU, ki bi ga vse države članice, ki so zastopane v MEPC, izrazile v interesu Unije.

(8) Unija ni članica IMO niti pogodbenica zadevnih konvencij in kodeksov. Zato mora Svet pooblastiti države članice, da izrazijo stališče, opredeljeno spodaj, s čimer delujejo v interesu Unije –

SPREJEL NASLEDNJI SKLEP:

Člen 1

1. Stališče Unije na 66. zasedanju Odbora za varstvo morskega okolja IMO je, da je treba nasprotovati sprejetju sprememb odstavka 5.1 pravila 13 Priloge VI h Konvenciji MARPOL, kakor je določeno v Prilogi 12 dokumenta IMO MEPC 65/22.

2. Stališče Unije iz odstavka 1 tega člena izrazijo države članice, ki so članice Mednarodne pomorske organizacije, pri čemer delujejo skupaj v interesu Unije.

3. O manjših spremembah tega stališča se lahko dogovorijo brez zahteve po spremembi tega stališča.

Člen 2

Ta sklep je naslovljen na države članice.

V Bruslju,

Za Svet

Predsednik

[1] COM(2005) 446 final.

[2] UL L 242, 10.9.2002, str. 1.

[3] Splošen okoljski akcijski program Unije „Dobro živeti ob upoštevanju omejitev našega planeta“, COM (2012)710 final.

[4] COM(2013) 918 final.

[5] UL L 309, 27.11.2001, str. 22.

[6] UL L 152, 11.6.2008, str. 1.

[7] Vsi s tem povezani dokumenti so na voljo na spletni strani:http://ec.europa.eu/environment/air/clean_air_policy.htm.

[8] UL L 327, 22.12.2000, str. 1.

[9] UL L 164, 25.6.2008, str. 19.

[10] UL L 206, 22.7.92, str. 7.

[11] UL 103, 25.4.79, str. 1.

[12] UL L 327, 22.12.2000, str. 1.

[13] UL L 164, 25.6.2008, str. 19.

[14] UL L 206, 22.7.92, str. 7.

[15] UL L 103, 25.4.1979, str. 1.

[16] UL L 152, 11.6.2008, str. 1.

[17] UL L 309, 27.11.2001, str. 22.